Lühikese käiguga (ca 1/4 pööret) objektiivi teravustamine on  kiire nii Pentaxi tippkerede kui nõrgema teravustusmootoriga amatöörkaamerate ees. Teravustamiseks nihutatakse kogu korpuses asuvat optikaplokki. Vähim kaugus, millelt pildistatava klaariks saab, on 30cm. Ei midagi erilist, kuid nurisemiseks pole samuti alust. Käsiteravustamiseks oleks pikem käik muidugi teretulnud, kuid pole hullu, saab hakkama. Teravustusrõnga liikumise tunnetus pole küll nii siidine kui kallimatel optikatel, kuid vähemasti ei põru selle asend iga raputuse peale paigast (nagu nii mõnelgi  teistel odaval objektiivil). Ainus, millest ma puudust tundsin, oli automaatika kiiret käsitsi korrigeerimist võimaldav QuickShift-mehhanism.